Diari Oficial de la Generalitat Valenciana


Sumari del DOGV 7418, del 05-12-2014 (2014/11639)

RESOLUCIÓ de 3 de desembre de 2014, de la directora general del Secretariat del Consell i Relacions amb les Corts, per la qual es disposa la publicació de l'acord de col·laboració entre la Universitat d'Alacant, l'Ajuntament de Benidorm, l'Agència Valenciana del Turisme i l'Associació Hostalera de Benidorm i la Costa Blanca (HOSBEC) per al funcionament de la Càtedra d'Estudis Turístics Pedro Zaragoza Orts.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7418

Data del DOGV
:   05-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11043


Data del document
:   03-12-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 3 de desembre de 2014, de la directora general del Secretariat del Consell i Relacions amb les Corts, per la qual es disposa la publicació de l'acord de col·laboració entre la Universitat d'Alacant, l'Ajuntament de Benidorm, l'Agència Valenciana del Turisme i l'Associació Hostalera de Benidorm i la Costa Blanca (HOSBEC) per al funcionament de la Càtedra d'Estudis Turístics Pedro Zaragoza Orts. [2014/11721]  
  
  
La Universitat d'Alacant, l'Ajuntament de Benidorm, l'Agència Valenciana del Turisme i l'Associació Hostalera de Benidorm i la Costa Blanca (HOSBEC) han subscrit, prèvia tramitació reglamentària, el 5 de novembre de 2014, l'acord de col·laboració per al funcionament de la Càtedra d'Estudis Turístics Pedro Zaragoza Orts.  
En compliment del que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, pertoca la publicació en el Diari Oficial de la Comunitat Valenciana de l'esmentat acord, que ha quedat inscrit en el Registre de Convenis de la Generalitat amb el número 1194/2014 i que figura com a annex d'esta resolució.  
  
València, 3 de desembre de 2014.- La directora general del Secretariat del Consell i Relacions amb les Corts: Marta Martí Arador.  
  
  
Acord de col·laboració entre la Universitat d'Alacant, l'Ajuntament de Benidorm, l'Agència Valenciana del Turisme i l'Associació Hosbec per al funcionament de la Càtedra d'Estudis Turístics Pedro Zaragoza Orts  
  
Benidorm, 5 de novembre de 2014  
  
Reunits  
D'una part, Manuel Palomar Sanz, rector de la Universitat d'Alacant, nomenament que acredita per mitjà de Decret 82/2012, d'1 de juny, del Consell de la Generalitat, i en nom i representació d'este organisme, en virtut de les atribucions que té conferides quant al seu càrrec d'acord amb el que disposa l'article 64, apartat h de l'Estatut de la Universitat d'Alacant.  
D'una altra, Agustín Navarro Alvado, alcalde president de l'Ajuntament de Benidorm, amb domicili a la plaça Ses Majestats els Reis d'Espanya, 1, 03674 Benidorm (Alacant). La seua legitimació i representació per a este acte es deriva de la seua condició i càrrec d'alcalde presidente del mencionat ajuntament, autoritzat per a subscriure el present conveni d'acord amb el que disposa l'article 21.1.b de la Llei 7/1985, de 2 d'abril, reguladora de les bases de règim local.  
D'una altra, Máximo Buch Torralva, conseller d'Economia, Indústria, Turisme i Ocupació i president de l'Agència Valenciana del Turisme, que intervé en nom i representació d'esta última, entitat de dret públic subjecta a la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, que està autoritzat per Acord del Consell de data 31 d'octubre de 2014.  
  
I d'una altra, Antoni Mayor Suárez, president d'HOSBEC, associació hostalera de Benidorm i la Costa Blanca, amb domicili a la via Emilio Ortuño, 5, 1r, 03494 Benidorm (Alacant). La seua legitimació i representació per a este acte es deriva de la seua condició de president de l'esmentada associació, en virtut del nomenament efectuat en l'Assemblea General Extraordinària i Electoral de data 20 d'abril de 2012, i està autoritzat per a este acte en virtut del que disposa l'article 26.d dels estatuts de l'esmentada associació.  
Tenint cada un d'ells la representació legal de l'entitat a què representen i reconeixent-se mútuament la capacitat legal per a subscriure el present acord de col·laboració, a este efecte,  
  
Exposen  
  
Primer. Que mitjançant un acord de col·laboració firmat per les parts el 28 de juliol de 2010 es va crear la Càtedra d'Estudis Turístics Pedro Zaragoza Orts, adscrita acadèmicament a la Universitat d'Alacant, amb seu en l'edifici de l'Invat.tur (Agència Valenciana del Turisme), situat al passeig Tolls, número 2, de la ciutat de Benidorm, com a resposta a l'especial significació i rellevància estratègica que les activitats turístiques tenen per a l'economia i la societat de la província d'Alacant.  
Segon. Que des del curs acadèmic 2009-2010 la Càtedra d'Estudis Turístics Pedro Zaragoza Orts ha tingut per objecte l'anàlisi, la investigació i la docència de la realitat, problemàtica i perspectives de les empreses i destinacions turístiques en general, des de tots els punts de vista que s'han considerat rellevants, i s'ha ocupat de desenrotllar fòrums, programes formatius i tasques d'investigació que han contribuït a millorar la formació i coneixements en esta matèria.  
Tercer. Que la col·laboració entre la Universitat d'Alacant, l'Ajuntament de Benidorm, l'Agència Valenciana del Turisme i HOSBEC ha permés que la Càtedra d'Estudis Turístics Pedro Zaragoza Orts haja pogut realitzar la seua labor en l'àmbit de la província d'Alacant i, especialment, en la ciutat de Benidorm.  
Quart. Que les esmentades entitats estan interessades a establir un acord de col·laboració que permeta la continuïtat de la Càtedra d'Estudis Turístics Pedro Zaragoza Orts perquè des de esta es continuen afavorint, entre altres, els aspectes següents:  
  
- Intercanvi d'informació i coneixements en l'àmbit propi de les seues activitats en el sector turístic.  
- Exercici d'activitats d'estudi i investigació de projectes específics en l'àmbit del turisme.  
- Desenrotllament de programes d'activitats conjuntes de formació en turisme.  
- Organització de fòrums de trobada entre acadèmics, empresaris i estudiants, que permeten l'intercanvi de coneixement, experiències o inquietuds del sector turístic.  
En virtut de tot això, s'establix el present acord de col·laboració d'acord amb els fins estipulats en les manifestacions anteriors, i d'acord amb les següents:  
  
Clàusules  
  
Primera. Per mitjà del present acord de col·laboració, les parts acorden les condicions per al funcionament de la Càtedra d'Estudis Turístics Pedro Zaragoza Orts, adscrita acadèmicament a la Universitat d'Alacant, i la seu de la qual està en l'edifici de l'Invat.tur (Agència Valenciana del Turisme), situat al passeig Tolls, número 2, de la ciutat de Benidorm.  
  
Segona. La Càtedra d'Estudis Turístics Pedro Zaragoza Orts tindrà per objecte l'anàlisi, la investigació i la docència de la realitat, problemàtica i perspectives de les empreses i destinacions turístiques en general, des de tots els punts de vista que es consideren rellevants, i s'ocuparà de desenrotllar el programa formatiu i les tasques d'investigació que contribuïsquen a millorar la formació i coneixements en esta matèria.  
  
  
Tercera. L'estructura de gestió de la Càtedra d'Estudis Turístics Pedro Zaragoza Orts es compondrà d'una comissió de seguiment i la direcció de la Càtedra.  
La comissió de seguiment de la Càtedra estarà presidida pel rector de la Universitat d'Alacant o persona en qui delegue i estarà composta per dos representants de la Universitat d'Alacant, dos representants de l'Ajuntament de Benidorm, dos representants d'HOSBEC i dos representants de l'Agència Valenciana del Turisme. Esta comissió, entre altres competències, haurà de vetlar pel compliment dels objectius de la Càtedra, aprovar el seu programa anual d'activitats, així com la memòria anual.  
La direcció de la Càtedra serà exercida per un membre del personal docent i investigador de la Universitat d'Alacant amb el grau de doctor que assumirà l'execució del programa anual d'activitats, incloent-hi l'organització de cursos i seminaris, així com la realització d'estudis i treballs d'investigació. La direcció de Càtedra elaborarà al desembre de cada any un informe sobre desenrotllament de les activitats i una proposta de programació per a l'any següent, que remetrà tant a la Universitat d'Alacant com a l'Ajuntament de Benidorm, a HOSBEC i a la Presidència de l'Agència Valenciana del Turisme.  
La provisió de la direcció de la Càtedra es farà per mitjà d'una convocatòria pública en què s'establiran les bases del concurs. El nomenament el realitzarà el rector de la Universitat d'Alacant a proposta de la comissió de seguiment, que actuarà com a comissió avaluadora de les candidatures presentades.  
El càrrec de direcció de Càtedra tindrà, en principi, una duració d'un any. No obstant això, la comissió de seguiment valorarà al principi de cada any i a la llum de l'informe presentat per la direcció de la Càtedra, si es complixen adequadament els seus objectius, i determinarà, si és el cas, una ampliació del mandat o la seua substitució per mitjà d'una nova convocatòria pública.  
  
Quarta. Tomás Manuel Mazón Martínez, professor titular del Departament de Sociologia I de la Universitat d'Alacant, continuarà exercint la direcció de la Càtedra d'Estudis Turístics Pedro Zaragoza Orts, càrrec per al qual va ser nomenat pel rector de la Universitat d'Alacant en 2010 a proposta de la comissió de seguiment després de l'oportuna convocatòria pública.  
  
Quinta. La Universitat d'Alacant establirà els mecanismes per al reconeixement acadèmic dels cursos impartits per la Càtedra d'Estudis Turístics Pedro Zaragoza Orts, d'acord amb la normativa vigent.  
  
  
Sexta. L'Ajuntament de Benidorm aportarà anualment vint mil euros (20.000 ?) en concepte de mecenatge de la Càtedra d'Estudis Turístics Pedro Zaragoza Orts. La dita quantitat es destinarà a finançar els gastos originats pels programes i activitats exercides per la Càtedra. L'abonament de la quantitat expressada en la present clàusula s'efectuarà per mitjà de transferència bancària, prèvia emissió per part de la UA de la corresponent factura. Esta operació no estarà subjecta a IVA (article 25.1 Llei 49/2002).  
Per la seua banda, l'Agència Valenciana del Turisme aportarà, a través de l'Invat.tur, les instal·lacions i el suport administratiu i tècnic que necessite la Càtedra d'Estudis Turístics Pedro Zaragoza Orts per a l'exercici de les seues activitats.  
L'aplicació i execució d'este conveni, incloent-hi a este efecte tots els actes jurídics que puguen dictar-se en la seua execució i desplegament, no podrà suposar obligacions econòmiques per a l'Agència Valenciana del Turisme i, en tot cas, haurà de ser atesa amb els seus mitjans personals i materials.  
L'aportació d'HOSBEC es concretarà en l'aplicació de tarifes especials per a allotjar en alguns dels seus establiments hotelers associats als ponents i experts que vinguen a la ciutat de Benidorm a participar o a col·laborar en les activitats de la Càtedra.  
  
Sèptima. La Càtedra d'Estudis Turístics Pedro Zaragoza Orts, de la Universitat d'Alacant, podrà comptar amb la col·laboració d'altres institucions o empreses nacionals o internacionals per a cobrir les necessitats que les activitats de la Càtedra ocasionen, per a la qual cosa se subscriuran els acords pertinents. Les dites entitats rebran un reconeixement especial com a col·laboradores de la Càtedra.  
  
Octava. En tots els actes, publicacions i activitats de qualsevol tipus que realitze la Càtedra d'Estudis Turístics Pedro Zaragoza Orts figuraran els logotips de l'Ajuntament de Benidorm, Agència Valenciana del Turisme i HOSBEC amb semblants característiques de grandària i representativitat que la Universitat d'Alacant.  
  
Novena. El present acord de col·laboració entra en vigor en el moment que es firme i tindrà vigència fins al 31 de desembre de 2015; serà renovable tàcitament per períodes anuals si qualsevol de les parts no renúncia amb un preavís mínim de sis mesos a la finalització del termini vigent. El mateix període de preavís s'aplicarà per al cas de denúncia per qualsevol de les parts. En tot cas, les parts es comprometen a finalitzar aquelles activitats que es troben en curs.  
  
  
Deu. L'acord de col·laboració quedarà resolt, en cas que no tinguen lloc les actuacions que s'hi preveuen. Així mateix, quedarà resolt per mutu acord de les parts, i per l'incompliment per qualsevol d'elles, de les estipulacions que s'hi preveuen.  
  
Onze. L'execució i el desplegament d'este conveni de col·laboració estaran presidits pels principis de bona fe i confiança recíproca.  
  
  
Els conflictes que puguen sorgir de la interpretació i desplegament del present conveni hauran de ser resolts per la comissió de seguiment. La seua modificació i resolució correspondrà als titulars dels òrgans superiors i dels centres directius d'acord amb el que preveu l'article 6.1 del Decret 176/2014. Si no s'arriba a una solució o un acord a través d'esta via, la resolució de la qüestió o qüestions litigioses sorgides serà competència de la jurisdicció contenciosa administrativa, i se sotmetrà als tribunals d'Alacant.  
  
En prova de conformitat, les parts firmen el present conveni de col·laboració en quatre exemplars, en el lloc i la data indicats al principi.  
  
  
Per la Universitat d'Alacant: Manuel Palomar Sanz.  
Per l'Ajuntament de Benidorm: Agustín Navarro Alvado.  
Per l'Agència Valenciana del Turisme: Máximo Buch Torralva.  
Per l'Associació HOSBEC: Antoni Mayor Suárez.